PAPARA 1 

1: 1-25 PAUTO AUERO RUTU PURAREVA 

1-5. Vo tuariri rovoaia Pauto 
vuvuiua ora rasito pura-rovoreva. Vo 
osia rasito raga toureva, uva viapau 
oavu avuvai. Oire Pauto urauraaro 
tuepaepa aue ivaraia uukovi . Vara 
rutuia rupa toupaiva. (3) Oa iava Pauto 
oisio puraroepa, "Aviavia rorove." Oire 
aviavia rorova. Uva Pauto tarairoepa 
oisio aviavia vearopai, uva va 
vaisireva oisio Avi Voki. Oire varei 
rovirieireva oisio oavua rupa voki ora 
oavua avi voki. Eva rovopa voki rutu. 
(6-8) Pauto reoroepa uva rukuta 
vuvutauvira kaeoviropa uukovi ivara 
iava viara iare. Uva Pauto voa 
vaisireva va iava vo vuvuiua. Evaia 
eraopa voki. 

9-10. Oire Pauto reoroepa uva avaka 

rovu ora uupieepa osia rasito karekeroepa 

11-13. Oire Pauto reoroepa osia 
vegoara rutu kovaepa aue ivaraia rasito. 
Oire vosia rovoaia katai ova purareva, 
uva kuepa. Oa iava va kuearo koveepa 
rasitoa iare. Oire kovaepa vorevira. 
Eisi raga ora pieoro purapiropa vegoa 
rutu. Eva vo pevapa voki. 

14-19. Oire Pauto reoroepa uva vara 
rutu karekeepa ravireo ora kekira ora 
visiurikoara rutu. Oisio ragavira va 
purareva ravireo vo karekepasia avi 
vokiia ari aue kekira ora visiurikoara 
vo karekepaperea vokiaro. Oire va iava 
aviavia ora vaea iva siovaraia auero 
vuutara rovirieireva. Evaia vo 
resiurapa voki. 

20-23. Pauto reoroepa uva aue kare 
rutu puraviropa vo uukovi atari kare. 
Va iava oisi raga ora kavakavauaepa, oa 
iava ora rigaaepa ora puraoro. Oire 
Pauto vo kare rutu purareva kokio kare. 
Oa iava ora rigaaepa. Evaia vo vavaepa 
voki. 

24-25. Oire Pauto reoroepa uva kore 
kare rutu puraviropa, varuere kare ora 

viropa kare puraaepa rovoaia rasitoaia. 
Vo kareo tapo okarea riruvira vokapai vo 
rasito oisio osia rakoru kare. Oire vo 
kare rutu evo kare purareva. Oa iava ora 
rigaaepa kavakavauoro . 

(1: 29-30; 2:9a). Pauto vegoara 
aiopara rutu vatereva voeaopa oea 
rasitoaia tootoopai vo. 

1: 26-2: 25 PAUTO OIRATO PURAREVA 

1: 26-2: 25. Pauto oirato purareva. 
Vaiterei rutu ora riakova aiterea 
purareva. Uva oisio raga vaiterei 
purareva osia rera. 

PAPARA 2 

Pauto rasia oureva oirato purasia. 
(7) Oire voava Pauto oirato iruvaoaroia 
vavauroepa. Oa iava tootooroepa oirato. 
Oire rera oirato vaisireva oisio Adam. 
Oire Pauto kovoa oaa vo touva uukovi 
kukukuaro vo rasioia vo Iden. (9) Vo 
vuraua vuruvuruia rutu vo kovoa 
siovaraia tootoopa ova oisioa toupaive. 
Vosia irai vo eva kuearo aioreve^ ra 
tootooparo. Viapau opesiavai. Oire 
oevavu tapo oisioa toupaive, tarai oupa 

Oire uva vaitereia vaitereo areivira 
toupasiveira. Pauto vaiterei tavireva 
kakae purapasiei ra vara rutu auero 
tokipata. Uva oisioa gapuvira toupasi. 
Viapau tuuavai. Ora viapau aariavai. 
Oire Pauto vara rutuia vurapareva varao 
oara purareva. Vara rutu eveipareva 
oisio vearovira toupai. Evaia katai 
vatarapa voki. (2) Vara rutu 
opesipierevoiva kovoara tuereva vo erao 
vatarapa vokiia. Oa iava oisio vo voki 
vaisireva Iguvapa Voki. 

PAPARA 3 

3: 1-24. OIRATO VURIA PURAREVA 

1-7. (1) Iravu rakoruto riro taraito. 
Uva eera ira riakovare oisio puraroepa, 
"E, Pauto vi tavirevora oisio ra viapau 
auero rutu kuearo aiopasi varao kovoa 
siovaraia?" Oire riakova oisio puraopa, 
"Vegei uvuipaveiei vo kuero kuearo 
aiopasia ari kataia raga vao vuruvuruia 
rutu toupai oa viapau kuearo uvuipai ra 
va aiove. Vosia va kuearo aiove ora va 
getegeteve ra kopive . " Uva aue rakoruto 
oisio puraroepa, "Viapau oisio ra kopisi. 
Pauto vaia taraipa vo osia vo evao kuearo 

aiosi ra vearoaraia taraisi ora vuriara. 
Oire va iava Pauto oisio puraroepa, 
"Opeita kueara aiopasi." osia puraroepa 
rakoruto. Oire uva riakova vuraeva, uva 
ruipaopa kuepa. Oire aisivu oueva vaisi 
aiosia. Uva vatuato vateva. Oa iava 
vaisi aioreva/ uva vaiterei rutu auero 
rutuia taraisiepa. Oa iava ora 
kekesiepa. Oa iava oisio purasiepa, "O, 
ari gapuvira toupave . " Va iava evao 
guruvaairo turusiva aue puraoro sikure 
tuupasia ora vaitereipa. 

8-12. Vo ovaiaro vo osia ravireo 
rokoreva uva Pauto vokapareva aueia 
kovoa. Oire uva Adam vaio ora rera 
vatuavaaro rera uvusiva. Oa iava 
vatausiepa kovarua siovaraia. Pauto 
keraroepa, "Vaitereo, ovu veiei?" Oirato 
rera vo reoaro pukoreva, "Ragai vi uvuavo, 
ari gapuvira toupaa. Oa iava uririparai 
uva vataurai." Oa iava Pauto oisio 
puraroepa, "Irouto vi tavirevoiva? E 
tugoropa ova kuearo aiorivo?" Ovoiei, 
Adam oisio puraroepa, "Vi ragai vaterivo 
oia riakova. Iria ragai vateevo vaisio, 
oa iava vaisi aioavoi." (13) Uva 
riakova oisio puraopa, "Rakoru irai ragai 



Jenesis 3 

kearevo, oa iava vo kue aioavo." Oa 
iava Pauto rakorure oisio puraroepa, 
"Oire vi vigoa vao purari rakoru vigoa 
riruvira vokapariverea. (15) Ragai 
oisio piepaaverea, vi rakoru vigoa ovi 
iraraaro ora riakova ovi iraraaro oea 
ora aveavepaaverea vokiara rutuia. Vi 
rakoru rera kokotuoaro vuripieriverea, 
ari rera vi kukuearo tarurureverea . " 
Oire Pauto oisio puraroepa riakovare, 
"Vi rirovira upiapauverea kakae 
kavaupaoro. Rerapa oiratoa oara 
ruipapauverea, uva vi tokipareverea. 
(17-18) . Pauto oisio puraroepa Adamre, 
"Uvare vao purari, uva oisio piepaa 
veire, ragai varao kovapie-ragapaa vo 
rasito kouara. Oire aue raga iava vara 
kuearo aiorivere virikasi kovo. Vi 
varao purapariverea vo toupaoro vokiara 
rutuia. Oire ari aue iava rasia vi 
puraavora, uva vorevira voreuvere rasia 
purasia." Oire uva vo karep varuere kare 
rakariaro iava varoara purareva Pauto 
vaitereipa ora rakurakusia. Uva Adam 
vatuavaia vaisia tovoreva oisio Ivi, 
Uva oirao iria oisio karekeoviropa aakova 
oaive oirara rutu. 

22-24. Oire aue Adam vaio ora Ivi 
oisio taraisiepa eake vearovira toupai 
ora vurivira. (22) Uva auepa vaiterei 
korupiereva kovoa iava. Teapi oirara 
tootoopa ova kuearo aioive. Oire uva 
Pauto uutupa irara tovoreva tootoopa 
ovaia ora sigoa tuituipa oa tapo tovoreva 
uutuvira. Oire uva vo avukarei vearo 
kovo arua kovo kavusiva. Voava vaiterei 
vo kovoaro rovosiva vo rasito. 



Language, The abridgement was prepared 
by the Suiraner Institute of Linguistics. 



